open-index/open-wikipedia-markdown huggingface dataset:
Μήκος κύματος

μικρογραφία|Χαρακτηριστικά κύματος: μήκος κύματος (λ) και πλάτος (y)
Ως **μήκος κύματος (λ)** χαρακτηρίζεται η *απόσταση *μεταξύ δύο διαδοχικών *κορυφών (ορέων) ή κοιλάδων* ενός κύματος.                                                                                                                                                                                                   

Καθώς «ταξιδεύει» ένα κύμα στο χώρο, που χαρακτηρίζεται από ορισμένη συχνότητα, η απόσταση μεταξύ δύο διαδοχικών κορυφών του, παραμένει σταθερή. Αυτή η σταθερή απόσταση ονομάζεται *μήκος κύματος*.

* Το μήκος κύματος είναι αντιστρόφως ανάλογο της συχνότητας του ιδίου κύματος, που σημαίνει πως: όσο μικρότερη είναι η συχνότητα ενός κύματος τόσο μεγαλύτερο θα είναι το μήκος κύματός του. Η σχέση που συνδέει τη συχνότητα (f) με το μήκος κύματος (\lambda) είναι:
:: f = \frac{v}{\lambda}\, 
:όπου \upsilon είναι η ταχύτητα διάδοσης του κύματος.
## Εξωτερικοί σύνδεσμοι

Κατηγορία:Κυματική
Κατηγορία:Μήκος
Ράντσταντ

right|thumb|400px|Σχηματικός χάρτης του Ράντσταντ
Το **Ράντσταντ** () είναι μια συσσώρευση πόλεων στην Ολλανδία. Αποτελείται από τις τέσσερις μεγαλύτερες πόλεις Άμστερνταμ, Ρότερνταμ, Χάγη και Ουτρέχτη και πολλές δευτερεύουσες. Με 7,5 εκατομμυρια κατοίκους (τον μισό πληθυσμό της Ολλανδίας· αν προσθέσουμε και άλλες περιοχές φτάνει τα 10 εκατομμύρια, σχεδόν 2/3 του ολλανδικού πληθυσμού είναι μια από τις μεγαλύτερες πολεοδομικές συναθροίσεις στην Ευρώπη. Κύριες πόλεις είναι οι Αλμέρε, Άμστερνταμ, Ντελφτ, Ντόρντρεχτ, Χάουντα, Χάαρλεμ, Χίλφερσουμ, Λέιντεν, Ρότερνταμ, Χάγη, Ουτρέχτη και Ζούτεμεϊρ. Άλλες μεγάλες πόλεις είναι οι Άλφεν αν ντεν Ράιν, Άμερσφοορτ, Άμστελφεϊν, Καπέλλε αν ντε Άισελ, Χόοφτντορπ, Κάτβαϊκ, Λάιντσενταμ, Νιούβεχαϊν, Πούρμερεντ, Ράισβαϊκ, Σχιντάμ, Σπάικενισσε, Φλάαρντιχεν, Φόορμπουρχ, και Ζάανσταντ. 

Μαζί με τις συναθροίσεις της Κοιλάδας του Ρουρ, την Αμβέρσα, τις Βρυξέλλες, το Παρίσι, την ευρύτερη περιοχή του Λονδίνου, και μερικές μικρότερες αστικές περιοχές όπως Λιλ - Κορτράικ και Μάαστριχτ - Λιέγη - Άαχεν, είναι η οικονομική ατμομηχανή της ΕΕ. Η περιοχή είναι και η πιο αστικοποιημένη στην ΕΕ, με περίπου 50 εκ. κατοίκους.

Οι πόλεις του Ράντσταντ είναι διατεταγμένες περίπου στο σχήμα μιας αλυσίδας ή κύκλου. Αυτό δίνει στην περιοχή το όνομα της (*rand* είναι η περιφέρεια και *stad* σημαίνει πόλη). Η περιοχή ανάμεσα στις πόλεις ονομάζεται και πράσινη καρδιά (Groene Hart).

Κατηγορία:Γεωγραφία της Ολλανδίας
Γερμανικό κλειδί

thumb|200px|Γερμανικά κλειδιά
Το **Γερμανικό κλειδί** είναι εργαλείο με το οποίο συσφίγγονται οι κοχλίες (τα μπουλόνια) και διατίθενται σε διάφορες διαστάσεις ανάλογα με το μέγεθος της κεφαλής του κοχλία. Χρησιμοποιείται και για να μένει σταθερό ένα περικόχλιο (μηχανολογία), (παξιμάδι) καθώς στρέφεται ο κοχλίας στον οποίο εφαρμόζει. Το Γερμανικό κλειδί ασκεί ροπή στον κοχλία ή το περικόχλιο ανάλογα με το μήκος του και την ασκούμενη δύναμη.

Τα Γερμανικά κλειδιά χωρίζονται σε ανοικτού και κλειστού τύπου, ενώ συχνά συναντώνται κλειδιά που συνδυάζουν τους δύο τύπους φέροντας τον κάθε ένα στα δύο άκρα τους. Κατασκευάζονται συνήθως από ειδικούς χάλυβες που είναι κράματα σιδήρου, χρωμίου, βαναδίου, νικελίου ή και άλλων στοιχείων που επηρεάζουν τη σκληρότητα και την αντοχή στη διάβρωση. 

## Εξωτερικοί σύνδεσμοι
* 

  

Κατηγορία:Μηχανικά εργαλεία χειρός
Ιορδανικό δηνάριο

Το **ιορδανικό δηνάριο** (αραβικά: دينار أردني, κωδικός ISO 4217 **JOD**, ανεπίσημα αρχικά **JD**) είναι το νόμισμα της Ιορδανίας από το 1950.

Υποδιαιρείται σε 10 ντιρχάμ, 100 κιρς ή πιάστρες, ή 1.000 φιλς (fils), τα οποία προφέρονται το ίδιο στον ενικό και πληθυντικό. Επειδή τα φιλς στην αιγυπτιακή γλώσσα φέρονται κακόηχα, στην Αίγυπτο ονομάζονται φλους.

Το Ιορδανικό δηνάριο κυκλοφορεί σε:
# χαρτονομίσματα:5, 10, 20 και 50 δηνάρια
# κέρματα: 0,5, 1, 2,5, 5 και 10 πιάστρες, 0,25, 0,5 και 1 δηνάριο.

Τον Οκτώβριο του 2006, ένα ιορδανικό δηνάριο αντιστοιχούσε σε 1,1 ευρώ.

## Παραπομπές

## Εξωτερικοί σύνδεσμοι
* Επίσημη ιστοσελίδα της Κεντρικής Τράπεζας της Ιορδανίας 
* Ιστοσ. coins.come2jordan.com, Νομίσματα της Ιορδανίας
* Ιστοσ. currency.come2jordan.com, Χαρτονομίσματα της Ιορδανίας 

Δηνάριο Ιορδανίας
Κατηγορία:Οικονομία της Ιορδανίας
Μιλτιάδης Ιατρίδης

Ο **Μιλτιάδης Ιατρίδης** (ή Μίλτων Ιατρίδης) (1906 - 18 Φεβρουαρίου 1960) ήταν Έλληνας αξιωματικός του Πολεμικού Ναυτικού.

Γεννήθηκε στο Σοφικό Κορινθίας, τον τόπο καταγωγής της μητέρας του, Σοφίας. Ο πατέρας του, Βασίλειος Ιατρίδης, καταγόταν από τον Πύργο Ηλείας και ασκούσε το επάγγελμα του επιθεωρητή της Μέσης Εκπαίδευσης. Μετά την ολοκλήρωση των εγκυκλίων σπουδών του, ο Μ. Ιατρίδης εισήλθε το 1921 στη Στρατιωτική Σχολή των Ναυτικών Δοκίμων και αποφοίτησε ως μάχιμος σημαιοφόρος στις 26 Ιανουαρίου 1926. Από τότε υπηρέτησε κυρίως στα υποβρύχια. Δεκατρία χρόνια αργότερα, στις 10 Φεβρουαρίου 1939, προβιβάστηκε στον βαθμό του πλωτάρχη. Από τη θέση αυτή και με τη συνακόλουθη ανάληψη του αξιώματος του κυβερνήτη του, γηραιού τότε, υποβρυχίου «Παπανικολής», συνέβαλε τα μέγιστα στον αγώνα εναντίον του Άξονα.

Στις 24 Δεκεμβρίου 1940, το υποβρύχιο «Παπανικολής» επιτέθηκε εναντίον μεγάλης ιταλικής νηοπομπής στην Αδριατική Θάλασσα και κατόρθωσε να βυθίσει στο Στενό του Οτράντο τρία ιταλικά οπλιταγωγά, συνολικού βάρους 25.000 τόνων, που μετέφεραν όπλα, πολεμοφόδια και εν γένει πολεμικό υλικό στα παράλια της Αλβανίας, για να ενισχυθούν οι ιταλικές μονάδες που προσπαθούσαν να νικήσουν τους Έλληνες. Για το κατόρθωμά του αυτό, ο κυβερνήτης Μ. Ιατρίδης προβιβάστηκε άμεσα σε αντιπλοίαρχο επ' ανδραγαθία και του απονεμήθηκε το «Χρυσούν Αριστείον Ανδρείας», στις 30 Δεκεμβρίου 1940.

Μετά την απελευθέρωση διετέλεσε Διοικητής Αρχιπελάγους (1944-1945), Διοικητής Στολίσκου Βορείου Αιγαίου (1948), ενώ ήταν ο πρώτος Διοικητής της Ναυτικής Ακαδημίας Πολέμου (1947). Το 1950-1951, ορίστηκε αρχηγός της αποστολής για την παραλαβή του αντιτορπιλικού «Ευγένιος Σαβοΐας» από την Ιταλία στο πλαίσιο των πολεμικών αποζημιώσεων, το οποίο και μετονομάστηκε «Έλλη».

Ο Μιλτιάδης Ιατρίδης αποστρατεύτηκε αυτεπάγγελτα στις 29 Δεκεμβρίου 1952, με σύγχρονη προαγωγή στον βαθμό του πλοιάρχου. Οκτώ χρόνια αργότερα, στις 18 Φεβρουαρίου 1960, σκοτώθηκε σε τροχαίο δυστύχημα στους Αγίους Θεοδώρους Κορινθίας, σε ηλικία 54 ετών. Ήταν παντρεμένος με την Αγγελική (Λέλα) Πιτέλου, με την οποία απέκτησε μια κόρη, την Αδριατική. Η πολιτεία τον τίμησε δίνοντας το όνομά του σε μία πλατεία του Πύργου Ηλείας. Στην ομώνυμη πλατεία του Πύργου βρίσκεται και ο ανδριάντας του. Προτομή του Μ. Ιατρίδη υπάρχει στη γενέτειρά του το Σοφικό Κορινθίας, και στο Κατάκολο Ηλείας, αλλά και στην πόλη της Κορίνθου δίπλα στη Στρατιωτική Λέσχη. Η δράση του Ιατρίδη και του υποβρυχίου Παπανικολής ενέπνευσε και την ταινία 'Υποβρύχιο Παπανικολής' του 1971 με τον Κώστα Καζάκο στον ρόλο του Ιατρίδη.

## Παραπομπές


Κατηγορία:Έλληνες αξιωματικοί του Πολεμικού Ναυτικού
Κατηγορία:Έλληνες του Β΄ Παγκοσμίου Πολέμου
Κατηγορία:Χρυσό Αριστείο Ανδρείας
Παλατινή Κομητεία

Η **Παλατινή Κομητεία** είναι μία περιοχή που κυβερνάται από έναν κόμη με ιδιαίτερες εξουσίες και αυτονομία από το υπόλοιπο βασίλειο στο οποίο ανήκει. Την περίοδο της Φεουδαρχίας οι παλατινοί κόμητες ασκούσαν διευρυμένη εξουσία και κυβερνούσαν τις χώρες τους με μεγάλη αυτονομία από τον βασιλιά στον οποίο είχαν ορκιστεί υποτέλεια.

Κατά την περίοδο της Φραγκοκρατίας στον ελλαδικό χώρο, είναι γνωστή η Παλατινή Κομητεία Κεφαλληνίας και Ζακύνθου, η οποία υπήρξε από το 1185 μέχρι το 1479.

Κατηγορία:Κομητείες
Ηλεκτρικός αγωγός

Στην ηλεκτρολογία,  **αγωγός** χαρακτηρίζεται ένα σύρμα γυμνό ή μονωμένο το οποίο χρησιμοποιείται για την μεταφορά του ηλεκτρικού ρεύματος. Αν αυτός ο αγωγός φέρει μονωτικό περίβλημα ονομάζεται μονωμένος αγωγός. Ανάλογα με τον αριθμό των κλώνων ή συρμάτων οι αγωγοί διακρίνονται σε μονόκλωνους και σε πολύκλωνους αγωγούς. 

Στη φυσική, ως **αγωγοί** χαρακτηρίζονται υλικά σώματα των οποίων τα άτομα διαθέτουν ελεύθερα ηλεκτρόνια με συνέπεια να επιτρέπουν την ελεύθερη κίνηση ηλεκτρικών φορτίων μέσω αυτών. Πολλοί αγωγοί είναι μέταλλα, όπως ο χαλκός και το αλουμίνιο, αλλά υπάρχουν και μη μεταλλικοί αγωγοί, το νερό. 

Υπό την επίδραση διαφοράς δυναμικού στα άκρα ενός αγωγού, τα ηλεκτρικά φορτία που κινούνται στο εσωτερικό του δημιουργούν ηλεκτρικό ρεύμα. Η ροή του ηλεκτρικού φορτίου (δηλαδή το ρεύμα) παράγει θερμότητα, η οποία εξαρτάται από την αντίσταση του αγωγού.

Σε αντίθεση με τους αγωγούς, τα υλικά που δεν επιτρέπουν την κίνηση φορτίων στο εσωτερικό τους, συνεπώς στερούνται ελεύθερων ηλεκτρονίων, λέγονται μονωτές. Τέτοια υλικά είναι π.χ. το γυαλί, η πορσελάνη, ο βακελίτης, το καουτσούκ, τα πλαστικά, ο ξηρός αέρας, το ξύλο και το κενό.
 
Υπάρχει και μία τρίτη, ενδιάμεση κατηγορία υλικών, οι ημιαγωγοί (π.χ. πυρίτιο, γερμάνιο), στους οποίους ένας μικρός αριθμός ηλεκτρικών φορτίων μπορεί να κινείται. Οι ιδιότητες των ημιαγωγών εξαρτώνται σημαντικά από τη θερμοκρασία, καθώς και από τις προσμίξεις που περιέχουν.

Κάτω από μία «κρίσιμη» θερμοκρασία, ορισμένα υλικά (που μπορεί να είναι αγωγοί ή και μονωτές σε συνήθεις θερμοκρασίες) μετατρέπονται σε υπεραγωγούς, δηλαδή σε αγωγούς με μηδενική αντίσταση.

## Πηγές
* *Ναυτικά ηλεκτρονικά όργανα*, σ.5 - Θ.Μ. Πουλάκη - Αθήνα 1970

Αγωγός
Κατηγορία:Θεμελιώδεις έννοιες της φυσικής
Τυπική ισοδυναμία

**Τυπική** ή **μορφολογική** ισοδυναμία στην θεωρία της μετάφρασης είναι η μεταφραστική προσέγγιση που επιδιώκει να διατηρήσει στο μεγαλύτερο δυνατό βαθμό τις γλωσσικές μορφές του πρωτοτύπου, ακόμη και εάν δεν αποτελούν τον πιο «φυσικό» τρόπο έκφρασης του αρχικού μηνύματος. Είναι, δηλαδή, κατά μία έννοια, λέξη-προς-λέξη μετάφραση. 

Συχνά, η διατήρηση της αρχικής μορφολογίας του κειμένου κατά την μετάφραση αποτυγχάνει στο να μεταδώσει το αρχικό νόημα και μάλιστα αυτό συμβαίνει ερήμην του μεταφραστή. Μόνον μέσω δοκιμών κοινού είναι δυνατόν να διαπιστώσει ο μεταφραστής, εάν το αρχικό μήνυμα έχει παραμείνει.

Μολονότι οι τυπικά ισοδύναμες μεταφράσεις δεν είναι ευανάγνωστες και επιδεικνύουν αδυναμίες στην συνολική διατήρηση του αρχικού κειμένου και του αντίκτυπου που θα μπορούσε να έχει στους αναγνώστες, είναι εξαιρετικά υποβοηθητικές όταν σκοπός είναι η κατανόηση του *πώς* μεταδίδονταν οι έννοιες στο αρχικό κείμενο. Μπορούν να αναπαραστήσουν την γοητεία του πρωτοτύπου ως προς τους ιδιωματισμούς, τις ρητορικές μεθόδους (όπως τα ποιητικά παράλληλα στα αρχαία Εβραϊκά) καθώς και τον μοναδικό τρόπο με τον οποίο ο κάθε συγγραφέας χρησιμοποιούσε λεξιλογικούς όρους.

Τα παραπάνω χαρακτηριστικά λείπουν από τις «*ιδιωματικές*» μεταφράσεις, διότι είναι κυρίως μορφολογικά. Οι ιδιωματικές μεταφράσεις είναι διατεθειμένες να θυσιάσουν την μορφολογία του κειμένου της γλώσσας-πηγή προκειμένου να μεγιστοποιήσουν την διατήρηση του αρχικού νοήματος και την κατανόησή του.

Οι πλέον τυπικά ισοδύναμες μεταφράσεις είναι οι διάστιχες ή διάγλωττες, στις οποίες κάτω από το κείμενο της γλώσσας-πηγή εμφανίζεται το «ισοδύναμό» του στην γλώσσα-στόχος. Τέτοιου είδους εκδόσεις απαντούν κυρίως στον χώρο της Βιβλικής έρευνας, όπως και οι λεγόμενες «κατά γράμμα» μεταφράσεις, οι οποίες χρησιμοποιούν την προσέγγιση της τυπικής ισοδυναμίας στην μεταφραστική διαδικασία τους. Στις μεταφράσεις αυτού του τύπου, ο μεταφραστής συνδέει κάθε Εβραϊκή, Ελληνική και Αραμαϊκή λέξη με έναν πεπερασμένο αριθμό ισοδυνάμων της. Ενώ υποχρεούται να συμπληρώνει την κάθε πρόταση με λέξεις για να γίνεται κατανοήτη στην γλώσσα-στόχος, αναπαράγει το κατά δύναμιν την σειρά των λέξεων και την γραμματική της γλώσσας-πηγή. Θεωρητικά, εάν ο μεταφραστής παραμείνει πλήρως πιστός σε αυτήν την προσέγγιση, ίσως παραγάγει ένα κείμενο το οποίο είναι πιο δυσνόητο από το αρχικό.

Για παράδειγμα, μία τυπικά ισοδύναμη μετάφραση του βιβλικού εδαφίου 1 Σαμουήλ 9:2 θα το απέδιδε: «Από τους ώμους του και πάνω, ο Σαούλ ήταν ψηλότερος από οποιονδήποτε άλλο στον λαό». Εάν αναγνωστεί προσεκτικά, το ελληνικό μετάφρασμα υπονοεί ότι ο λαιμός και το κεφάλι του Σαούλ ήταν παραμορφωμένα.

## Δείτε επίσης
* Ισοδυναμία
** Δυναμική ισοδυναμία

Κατηγορία:Μετάφραση
Ζιντικάι

Το **Ζιντικάι** είναι χωριό της δυτικής Λιθουανίας. Ανήκει στην επαρχία Τελσιάι και έχει 536 κατοίκους. Απέχει 21 χλμ. δυτικά από τη Μαζέικιαϊ.

## Ιστορία
Το όνομα του Ζιντικάι προέρχεται από τις λέξεις Žydi kaip laukas ή από τη λέξη Židikis (σκέψη). Για πρώτη φορά το Ζιντικάι αναφέρθηκε το 1568. Μέχρι το 1614 το Ζιντικάι ανήκε στους Ιησουίτες του Κραζιάι. Το 1659 στη διάρκεια των Βορείων Πολέμων οι Σουηδοί έκαψαν το χωριό. Αργότερα, μερικές ακόμα φωτιές λεηλάτησαν το χωριό. Στο Ζιντικάι, από το 1915 έως το θάνατό της έζησε η συγγραφέας Σάτριγιος Ραγκάνα-Μαρίγια Πετσκαουσκάιτε (1877-1930)

## Παραπομπές


## Εξωτερικοί σύνδεσμοι
* 

Κατηγορία:Χωριά της Λιθουανίας
Σπύρος-Ευάγγελος Αρμένης

Ο **Σπύρος Ευάγγελος Αρμένης** (1979) είναι Έλληνας δημιουργός κόμικς.

## Βιογραφία
Γεννήθηκε στην Αθήνα το 1979. Σπούδασε Γαλλική Φιλολογία και Φιλοσοφία στο *Paris IV* στη Σορβόννη. Είναι επίσης πτυχιούχος πιάνου και International Trade Assistant στο eBay αλλά και σε άλλα sites δημοπρασιών και online stores της Αμερικής. Ως δημιουργός κόμικς και σεναριογράφος εκδίδει από το 1997 το φανζίν Αντιστασιαστές, ενώ έχει συνεργαστεί με μηνιαία περιοδικά όπως το «Μονοπάτι για τις Πολεμικές Τέχνες» και το Penthouse. Συμμετείχε στις εκθέσεις Ελλήνων εικονογράφων και δημιουργών κόμικς «Εν Αιθρία» ως δημιουργός και βοηθός επιμελητή. Είναι σεναριογράφος και συνδημιουργός του comic album «Καμίτζου» των εκδόσεων *Αλκιμαχον*.

Επίσης, είναι consulting editor της διαδικτυακής πύλης Comicdom, στην οποία τα τελευταία 2 χρόνια ανεβάζει τα κόμικς στριπ *The Forest* και *ΝΤΙ.ΠΙ.ΝΤΙ.ΘΙ.*
Τέλος, συνεργάζεται με την εκδοτική εταιρία *Anubis* ως αρθρογράφος σε διάφορες εκδόσεις της.

## Εξωτερικοί σύνδεσμοι
* Comicdom
* Στριπάκι
* Βιογραφικό στο Lollidope.gr

Κατηγορία:Έλληνες δημιουργοί κόμικς
Διαμήκη κύματα

right|300px|thumb|Επιφανειακό διαμήκες κύμα
**Διαμήκη κύματα** ονομάζονται τα κύματα των οποίων η διεύθυνση διάδοσής τους είναι παράλληλη στη διεύθυνση της ταλάντωσης των σωματιδίων που αποτελούν το μέσο διάδοσης. Με την κίνηση που πραγματοποιούν τα σωματίδια του μέσου στα διαμήκη κύματα παρατηρούνται πυκνώματα και αραιώματα. Διαμήκη κύματα διαδίδονται και στα στερεά και στα υγρά και στα αέρια σώματα. Τα διαμήκη κύματα καθώς και τα εγκάρσια κύματα αποτελούν τα δύο βασικά είδη κυμάτων.

## Παραδείγματα διαμηκών κυμάτων
### Διαμήκη κύματα σε στερεή ράβδο
Διαμήκες κύμα σε μία ράβδο δημιουργείται όταν η ράβδος δεχτεί στιγμιαία παραμόρφωση υπό την επίδραση εξωτερικής δύναμης κατά μήκος του άξονά της. Τότε τα σωματίδια που αποτελούν την ράβδο αρχίζουν να ταλαντώνονται οριζόντια κάτω από την επίδραση της τάσης της ράβδου. Όσο αυξάνεται η τάση η πυκνότητα των σωματιδίων αυξάνεται ενώ όσο μειώνεται η τάση η πυκνότητα των σωματιδίων μειώνεται, εφόσον η παραμόρφωση σε ένα ελαστικό μέσο είναι ανάλογη της τάσης που εφαρμόζεται.  Αποδεικνύεται πως η ταχύτητα διάδοσης C_L αυτών των κυμάτων ισούται με
:C_L=\sqrt{\frac{E}{\rho}}
Όπου E το μέτρο ελαστικότητας της ράβδου, ρ η πυκνότητά της και L μήκος της ράβδου.

### Κύματα πίεσης σε στήλη αερίου
Το χαρακτηριστικό παράδειγμα διαμήκους κύματος είναι τα κύματα που δημιουργούνται στον αέρα και οφείλονται στην διαταραχή της πίεσης του αερίου σε ένα σημείο του. Παράδειγμα τέτοιου κύματος αποτελεί ο ήχος. Όταν η πίεση ενός αερίου που βρίσκεται μέσα σε κυλινδρικό σωλήνα διαταραχθεί τότε η διαταραχή αυτή μεταδίδεται σε όλο το αέριο με μορφή κύματος πίεσης. Η μετάδοση της μεταβολής της πίεσης κατά μήκος του αερίου κάνει τα μόριά του να ταλαντώνονται κατά την διεύθυνση μετάδοσης της κυματικής κίνησης. Η μαθηματική έκφραση ενός κύματος πίεσης φαίνεται στην παρακάτω σχέση.
:P(x,t)\, = P_0 \cos(k x - \omega t +\varphi)

## Δείτε επίσης
*Εγκάρσια κύματα

## Πηγές
**Θεμελιώδης πανεπιστημιακή φυσική - Αλόνσο Φινν*
**Physics - Raymond A. Serway, τόμος ΙΙΙ*

## Εξωτερικοί σύνδεσμοι
*Εξομοίωση κυμάτων

Κατηγορία:Κυματική
Κυματομορφή

Με τον όρο **Κυματομορφή** χαρακτηρίζεται το γεωμετρικό σχήμα ή στερεόγραμμα του στιγμιότυπου ενός κύματος.

Για παράδειγμα η καμπύλη ενός θαλάσσιου κύματος φανερώνει το ανεβοκατέβασμα ενός σκάφους όταν δέχεται το συγκεκριμένο κύμα. Στη πραγματικότητα η κυματομορφή παρουσιάζει την μεταβολή της ενέργειας καθώς κινείται το κύμα.

Στην οθόνη του παλμογράφου, για παράδειγμα, παρατηρούμε την κυματομορφή ενός ηχητικού κύματος  η οποία και προσδιορίζει τον τόνο του ήχου.

Στις οθόνες των ηλεκτρονικών υπολογιστών, το κυματομορφικό στερεόγραμμα (γράφημα) παρουσιάζει την εναλλαγή της ενεργειακής στάθμης του κύματος, καθώς αυτό ταξιδεύει στον χώρο.

Κατηγορία:Κυματική
Κυτταρικό αυτόματο

Ένα **κυτταρικό** ή **κυψελικό αυτόματο** (αγγλ. *cellular automaton*) είναι ένα υπολογιστικό μοντέλο συστημάτων με αναδυόμενη πολυπλοκότητα. Τα κυτταρικά αυτόματα μελετώνται στη θεωρία υπολογισμού, στη φυσική, στη θεωρητική βιολογία και αλλού. Επινοήθηκαν κατά τη δεκαετία του 1940 από τον μαθηματικό Τζον φον Νόιμαν, με σκοπό την τυπική περιγραφή των λειτουργιών του βιολογικού κυττάρου. Έγιναν περισσότερο γνωστά κατά τη δεκαετία του 1980 από τον Αμερικανό επιστήμονα υπολογιστών Κρίστοφερ Λάνγκτον, θεμελιωτή του γνωστικού πεδίου της τεχνητής ζωής.

## Περιγραφή

Πρόκειται για μια «κοινωνία» ατόμων (ψηφιακών και όχι μόνο), που κινούνται καθώς περνά ο χρόνος σε ένα πλέγμα (είτε τετραγώνων είτε άλλων σχημάτων που είναι συνήθως δισδιάστατα) με βάση προκαθορισμένους απλούς κανόνες. Με βάση τους κανόνες αυτούς, κινούνται, ζευγαρώνουν, γεννούν και πεθαίνουν, ή ακόμα τρέφονται. Όσο περιπλοκότερες λειτουργίες τούς δοθούν, τόσο περισσότερα μπορούν να κάνουν.

## Χρησιμότητα

Τέτοιου είδους πειράματα χρησιμεύουν κατ' αρχάς στην προσομοίωση της συμπεριφοράς ζωντανών βιολογικών οργανισμών. Αλλά έχουν επίσης και άλλες εφαρμογές. Για παράδειγμα, μελετάται έτσι η αυτοοργάνωση μιας κοινωνίας ανεξαρτήτων μελών, η εξέλιξή της, η δημιουργία εικόνας τάξης από μια τυχαία κατάσταση αταξίας, ακόμα και η μαθηματική τυχαιότητα σε μια κοινότητα. Παράλληλα όμως, μπορεί να είναι και ένα πολύ ενδιαφέρον ερευνητικό παιχνίδι, με εντελώς απρόβλεπτη και χαοτική συμπεριφορά των ατόμων του.

Κατηγορία:Δυναμικά συστήματα
Κατηγορία:Συστημική θεωρία
Λούτσα

Με το όνομα ** Λούτσα** αναφέρονται οι παρακάτω ελληνικοί οικισμοί
*Λούτσα Αττικής ή Άρτεμις
*Λούτσα Μάνδρας Αττικής, ακατοίκητος οικισμός
*Λούτσα Άρτας
*Λούτσα Εύβοιας
*Λούτσα Μεσσηνίας
*Λούτσα Πρέβεζας

Κατηγορία:Αποσαφηνίσεις ελληνικών τοπωνυμίων
Θεοδώρα

## Ετυμολογία
Η λέξη προέρχεται από τις ελληνικές λέξεις *Θεός* και *δώρον*, σημαίνει *δώρο Θεού*.

Το όνομα **Θεοδώρα** μπορεί να αναφέρεται στην:

* Φλαβία Μαξιμιανή Θεοδώρα άκμασε το 293, κόρη του Ρωμαίου Αυτοκράτορα Μαξιμιανού και δεύτερη σύζυγος του Κωνστάντιου Α΄ του Χλωρού.
* Θεοδώρα (αυτοκράτειρα) (6ος αιώνας), σύζυγος του Ιουστινιανού Α΄.
* Θεοδώρα των Χαζάρων άκμασε τέλη 7ου αι., σύζυγος του Ιουστινιανού Β΄ του *Ρινότμητου*.
* Αγία Θεοδώρα η μοναχή άκμασε 717-741.
* Θεοδώρα Μαμικονιάν (9ος αιώνας), Αυτοκράτειρα του Βυζαντίου ως σύζυγος του Θεοφίλου της Φρυγικής Δυναστείας (του Αμορίου).
* Θεοδώρα Α΄ του Τούσκουλου 870-916, σύζυγος του Θεοφύλακτου Α΄ κόμη του Τούσκουλου, μητέρα της Μαροζίας.
* Θεοδώρα (κόρη του Κωνσταντίνου Ζ΄) γενν. 946, σύζυγος του Ιωάννη Α΄ Κουρκούα του *Τσιμισκή*.
* Θεοδώρα 10ος αι., σύζυγος του Ρωμανού Α΄ Λεκαπηνού.
* Θεοδώρα Μακεδόνων (11ος αιώνας), Αυτοκράτειρα του Βυζαντίου, κόρη του Κωνσταντίνου Η΄ και αδελφή της Ζωής.
* Θεοδώρα Κομνηνή (κουροπαλάτισσα) 1054-1136, κόρη του Ιωάννη Κομνηνού και σύζυγος του Κωνσταντίνου Διογένη.
* Θεοδώρα Κομνηνή (κόρη Αλεξίου Α΄) γενν. 1096, σύζυγος του Κωνσταντίνου Αγγέλου, γενάρχη των Αγγέλων.
* Θεοδώρα Κομνηνή της Σουαβίας 1134-1184, κόρη του Ανδρόνικου Κομνηνού και σύζυγος του Ερρίκου Β΄ των Μπάμπενμπεργκ, δούκα της Αυστρίας.
* Θεοδώρα Κομνηνή γενν. 1145, βασίλισσα της Ιερουσαλήμ ως σύζυγος του Βαλδουίνου Γ΄ των Ανζού, βασιλιά της Ιερουσαλήμ.
* Θεοδώρα Κομνηνή της Αντιόχειας 1150-1182, κόρη του Ιωάννη Κομνηνού και σύζυγος του Βοημούνδου Γ΄ των Ωτβίλ, πρίγκιπα της Αντιόχειας.
* Θεοδώρα Αγγελίνα της Αυστρίας 1180-1246, παντρεύτηκε τον Λεοπόλδο ΣΤ΄ των Μπάμπενμπεργκ, δούκα της Αυστρίας.
* Αγία Θεοδώρα της Άρτας 1210-1280, κόρη του Ιωάννη Πετραλίφα και σύζυγος του Μιχαήλ Β΄ δεσπότη της Ηπείρου.
* Θεοδώρα Παλαιολογίνα Καντακουζηνή Ραούλαινα Κομνηνή 1240-1300, κόρη του πιγκέρνη Ιωάννη Καντακουζηνού και σύζυγος πρώτα του Γεωργίου Μουζάλωνα και μετά του Ιωάννη Ραούλ.
* Θεοδώρα Βατάτζαινα 1240-1303, κόρη του Ιωάννη Βατάτζη και σύζυγος του Μιχαήλ Η΄ Παλαιολόγου.
* Θεοδώρα Ραούλαινα Καντακουζηνή (13ος αιώνας), ανιψιά του αυτοκράτορα Μιχαήλ του Η' Παλαιολόγου και σύζυγος του Ιωάννη Ραούλ.
* Θεοδώρα Καντακουζηνή (σύζυγος του Αλεξίου Γ΄ Μεγαλοκομνηνού) (14ος αιώνας), Αυτοκράτειρα της Τραπεζούντας, κόρη του αυτοκράτορα Νικηφόρου Καντακουζηνού και σύζυγο του αυτοκράτορα της Τραπεζούντας Αλέξιου Γ' Μεγάλου Κομνηνού, μετέπειτα μοναχή Θεοδώρα.
* Θεοδώρα Καντακουζηνή (σύζυγος του Ορχάν) 1332-1381, κόρη του Ιωάννη ΣΤ΄.
* Σάρα (Θεοδώρα) απεβ. τέλη δεκαετίας 1380, σύζυγος του Ιβάν Αλεξάνταρ τσάρου της Βουλγαρίας.
* Θεοδώρα Τόκκο απεβ. 1429, κόρη του Λεονάρδου Β΄ παλατινού κόμη της Λευκάδας και συζύγου του Κωνσταντίνου ΙΑ΄(ΙΒ΄) Παλαιολόγου.
* Πριγκίπισσα Θεοδώρα της Ελλάδας (1906–1969), κόρη του Ανδρέα πρίγκιπα της Ελλάδας και σύζυγος του Μπέρτολντ μαργράβου του Μπάντεν.

## Δείτε επίσης

*Θεόδωρος
*Αγία Θεοδώρα

Κατηγορία:Αποσαφηνίσεις ονομάτων
Πατριάρχης Νικηφόρος Α΄

Ο **Νικηφόρος Α΄** (758 - 5 Απριλίου 828) ήταν Πατριάρχης Κωνσταντινουπόλεως από το 806 έως το 815.   

## Βιογραφία
Γεννήθηκε στην Κωνσταντινούπολη περί το 758-760. Γιος του Θεοδώρου και της Ευδοκίας, μεγάλωσε σε μια αυστηρά ορθόδοξη οικογένεια, η οποία υπέφερε από την εικονομαχία. Ο πατέρας του, γραμματέας του Αυτοκράτορα Κωνσταντίνου του Κοπρώνυμου, εκδιώχθηκε για την εικονολατρία του. Απέκτησε μεγάλη παιδεία και ανέλαβε τη διοίκηση του πτωχοκομείου της Πόλης.

Ενώ ήταν ακόμη νέος, προσπάθησε να αναβιώσει την παράδοση της ιστοριογραφίας στα αρχαία ελληνικά. Έγραψε το έργο *Ιστορία σύντομος από της Μαυρικίου Βασιλείας*, μια μέτρια προσπάθεια που όμως διακρίνεται για την ψύχραιμη θεώρηση των ταραγμένων γεγονότων που έζησε σαν πρωταγωνιστής μέχρι το έτος 769 (το πρωτότυπο και νεοελληνική μετάφραση της Λίνας Κωσταρέλη στις εκδόσεις «Κανάκης» 1994).

Μετά το θάνατο του Πατριάρχη Ταράσιου, ο Νικηφόρος επελέγη από τον ομώνυμό του Αυτοκράτορα, αν και λαϊκός ακόμη, ως νέος Πατριάρχης, την Κυριακή του Πάσχα, 12 Απριλίου 806. Το γεγονός αυτό, η ανάρρηση λαϊκού στον Πατριαρχικό Θρόνο, είχε συμβεί και με τον προκάτοχό του Πατριάρχη Ταράσιο, προκάλεσε όμως την οργή κληρικών και μοναχών, με επικεφαλής τον Θεόδωρο το Στουδίτη και τον Αρχιεπίσκοπο Θεσσαλονίκης Ιωσήφ. Η εκκλησιαστική έριδα συνεχίστηκε κατά τη διάρκεια της πατριαρχίας του.

Αγωνίστηκε για την τιμή και την προσκύνηση των εικόνων. Όταν όμως έγινε Αυτοκράτορας ο Λέων Ε΄ ο Αρμένιος, τον έπαυσε, τον εξόρισε και τον φυλάκισε. Μετά το θάνατο του Λέοντα, ο Νικηφόρος επανήλθε στην Κωνσταντινούπολη. Ο νέος Αυτοκράτορας Μιχαήλ Β' υποσχέθηκε να τον επαναφέρει στο Θρόνο, υπό την προϋπόθεση ότι δε θα ανακινήσει εκ νέου το θέμα της αναστήλωσης των εικόνων. Τον έφερε μάλιστα γύρω από το ίδιο τραπέζι με τον Θεόδωρο Στουδίτη, χωρίς όμως επιτυχία. Ο Νικηφόρος αρνήθηκε και εξορίστηκε εκ νέου.

Πέθανε εξόριστος στη Μονή του Αγίου Θεοδώρου στις 2 Ιουνίου 828. Αργότερα ανακηρύχθηκε άγιος. Τα λείψανά του μεταφέρθηκαν από τον Πατριάρχη Μεθόδιο στην Κωνσταντινούπολη και ετάφησαν στο Ναό των Αγίων Αποστόλων στις 13 Μαρτίου του 874. Η μνήμη του τιμάται από την Ορθόδοξη Εκκλησία στις 2 Ιουνίου και η ανακομιδή των λειψάνων του από την Ορθόδοξη και την Καθολική Εκκλησία στις 13 Μαρτίου.

## Εργογραφία
*Νικηφόρου Ιστορία σύντομος (Patrologia Graeca). Νεοελληνική μετάφραση Λίνας Κωσταρέλλη, εκδ. Κανάκη, Αθήνα 1994.

## Παραπομπές


## Πηγές
* Κωνσταντίνος Παπαρρηγόπουλος *Ιστορία του Ελληνικού Έθνους*, Βιβλίον δέκατον, κεφ. Β΄, υποκεφ.2
* 
* 
* 

Κατηγορία:Πατριάρχες Κωνσταντινουπόλεως
Κατηγορία:Βυζαντινοί ιστορικοί
Κατηγορία:Εικονομαχία
Νικηφόρος
Κατηγορία:Βυζαντινοί του 9ου αιώνα
Κατηγορία:Επίσκοποι του 9ου αιώνα
Πανταζής Κοντομίχης

Ο **Πανταζής Κοντομίχης** (1924 - 2005) ήταν Έλληνας φιλόλογος και συγγραφέας με πλούσιο έργο πάνω στη λαογραφία και την ιστορία του νησιού της Λευκάδας.

## Βιογραφία
Γεννήθηκε στον Κάβαλλο Λευκάδας, όπου και μεγάλωσε, ενώ αργότερα μετακόμισε στην Αθήνα για να συνεχίσει τις σπουδές του. Το 1950 αποφοίτησε από τη Φιλοσοφική Σχολή Αθηνών με πτυχίο Ιστορίας και Αρχαιολογίας. Εμφανίστηκε για πρώτη φορά στα γράμματα το 1946 γράφοντας χρονογραφήματα στην εφημερίδα "Φοιτητική Φωνή", ενώ το 1964 εξέδωσε το πρώτο του βιβλίο με τίτλο "Το Νεοελληνικό Θέατρο στη Λευκάδα".

Υπηρέτησε σαν εκπαιδευτικός για περισσότερα από 30 χρόνια ενώ παράλληλα υπήρξε ακούραστος ερευνητής του Ιστορικού Αρχείου Λευκάδας, αντλώντας πληροφορίες για την ιστορία, τις λαϊκές παραδόσεις και τον πολιτισμό του νησιού. Έγραψε δεκάδες βιβλία, η συντριπτική πλειονότητα των οποίων με θέμα την ιδιαίτερη του πατρίδα.

## Ενδεικτική Βιβλιογραφία
* *Ο Τύπος της Λευκάδας*
* *Το νεοελληνικό θέατρο στη Λευκάδα 1800-1990*
* *Παροιμίες από τη Λευκάδα*
* *Λεξικό του Λευκαδίτικου γλωσσικού ιδιώματος*
* *Το νοικοκυριό του χωριάτικου σπιτιού στη Λευκάδα*
* *Λαογραφικά σύμμεικτα Λευκάδας*
* *Δημοτικά τραγούδια της Λευκάδας*
* *Η λαϊκή ιατρική στη Λευκάδα*
* *Τα γεωργικά της Λευκάδας* 
* *Ο Λευκαδίτικος γάμος*.

## Παραπομπές


## Εξωτερικοί σύνδεσμοι
*Το Καποδιστριακό - Τιμητική εκδήλωση για τον Πανταζή Κοντομίχη

Κατηγορία:Έλληνες λαογράφοι
Κατηγορία:Λευκάδα
Νεκτάριος Ιεροσολύμων

Ο **Νεκτάριος** (κατά κόσμον *Νικόλαος Πελοπίδης*, 1602 - 14 Ιουλίου 1676) ήταν Πατριάρχης Ιεροσολύμων από το 1661 ως το 1669.

## Βιογραφικά στοιχεία
Γεννήθηκε στο Βενεράτο της επαρχίας Τεμένους στην Κρήτη το 1602 (ή 1605) και ο πατέρας του είχε καταγωγή από την Πελοπόννησο. Μαθήτευσε στα Χανιά δίπλα στον Μελέτιο Μακρή, δάσκαλο του σχολείου του Σιναϊτικού μετοχίου. Σπούδασε στη Μονή Σινά, όπου και εκάρη μοναχός παίρνοντας το όνομα Νεκτάριος. Σε ηλικία 35 ετών μαθήτευσε στη Αθήνα κοντά στον νεο-αριστοτελικό Θεόφιλο Κορυδαλλέα και έγινε έτσι ένας από τους πιο μορφωμένους κληρικούς του 17ου αιώνα.

Το 1660, επιστρέφοντας από την Κωνσταντινούπολη στη Μονή Σινά, εξελέγη ηγούμενος της Μονής. Και, καθ'οδόν προς τα Ιεροσόλυμα για να χειροτονηθεί, πληροφορήθηκε ότι εξελέγη Πατριάρχης από Σύνοδο που συνήλθε στην Κωνσταντινούπολη στις 25 Ιανουαρίου 1661  και η οποία ασχολήθηκε και με το θέμα των προσόντων που πρέπει να διαθέτει ο Πατριάρχης Ιεροσολύμων.

Ενθρονίστηκε τον Απρίλιο του 1661. Περιγράφεται ως άνθρωπος περισσότερο θεωρητικός, γι’αυτό δεξί του χέρι στην διακυβέρνηση της εκκλησίας των Ιεροσολύμων ήταν ο αρχιδιάκονος, και μετέπειτά διάδοχός του, Δοσίθεος. Έναν χρόνο μετά την εκλογή του, κατά την συνήθεια της εποχής, ξεκίνησε περιοδείες για την συγκέντρωση χρημάτων. Μετέβη στη Μολδοβλαχία και την Ουγγροβλαχία, επιστρέφοντας στην έδρα του το 1665 με αξιόλογα ποσά και πολύτιμα κειμήλια για τον Ναό της Αναστάσεως: Πολύτιμο σταυρό σε ανάστημα ανθρώπου, θήκη για τίμιο ξύλο, θήκες για άγια λείψανα και Ιερά σκεύη. Κατόπιν ασχολήθηκε με την υπεράσπιση των δικαιωμάτων του Πατριαρχείου έναντι των αλλοδόξων (κυρίως Λατίνων).

Το 1668 ζήτησε να απαλλαγεί των καθηκόντων του λόγω γήρατος και στις 23 Ιανουαρίου 1669 εξελέγη διάδοχός του ο Αρχιεπίσκοπος Καισαρείας Δοσίθεος από Σύνοδο που συνήλθε στο Αγιοταφιτικό μετόχιο της Κωνσταντινούπολης υπό την προεδρία του. Ο ίδιος παρέμεινε στα Ιεροσόλυμα, συμμετείχε μάλιστα και στη Σύνοδο των Ιεροσολύμων το 1672.

Πέθανε στις 14 Ιουλίου του 1676.

## Έργα του
Ο Νεκτάριος συνέγραψε έργο εναντίον του Πρωτείου του Πάπα, στο οποίο συνέλεξε όσα είχαν κατά καιρούς γραφτεί από συγγραφείς της Ανατολικής Εκκλησίας για να το αντικρούσουν. Δημοσιεύθηκε το 1682 στο Ιάσιο από τον διάδοχό του, Δοσίθεο.

Χάρη στις προσπάθειες του Νεκταρίου δημοσιεύθηκε στην ελληνική γλώσσα στην Ολλανδία το 1662 το *Expositio fidei*, γνωστό ως «Ορθόδοξη Ομολογία» του Πέτρου Μογίλα, μια περιγραφή της Ορθοδοξίας με τη μορφή ερωταποκρίσεων που εγκρίθηκε από τους Ανατολικούς Πατριάρχες το 1643.

## Παραπομπές


## Πηγές
* 
* Κωνσταντίνος Σάθας, Βιογραφίαι των εν τοις γράμμασι διαλαμψάντων Ελλήνων από της καταλύσεως της Βυζαντινής Αυτοκρατορίας μέχρι της Ελληνικής Εθνεγερσίας 1453-1821, εκδ. Κουλτούρα,1990, σελ.319-322
* 

## Βιβλιογραφία
* Μανούσακας Μ. Ι., *Η Επιτομή της Ιεροκοσμικής Ιστορίας του Νεκταρίου Ιεροσολύμων και αι πηγαί αυτής*, Κρητικά Χρονικά, τομ.1 (1947),σελ. 291-332
* Άννα Καραμανίδου  , *Νεκταρίου Πατριάρχου Ιεροσολύμων Ομιλιάριον*, εκδ. Μέθεξις 2015 [Μονογραφία]

Νεκτάριος
Κατηγορία:Ορθόδοξοι λόγιοι
Κατηγορία:Ιερά Μονή Αγίας Αικατερίνης Όρους Σινά
Μπαμπ ελ Μαντέμπ

thumb|right|255px|Τα στενά Μπαμπ ελ Μαντέμπ όπως φαίνονται από το διάστημα.
Τα στενά που ενώνουν την Ερυθρά θάλασσα με τον Ινδικό Ωκεανό (Κόλπος του Άντεν) ονομάζονται στενά του **Μπαμπ ελ Μαντέμπ** ή διαφορετικά από τους ιστορικούς χρόνους **Οι Πύλες των Δακρύων**.

Η απόσταση από τη μια πλευρά στην άλλη είναι περίπου 26 χιλιόμετρα από το Ρας Μενχέλι στην Υεμένη έως το Ρας Σιγιάν στο Τζιμπουτί. Το νησί Περίμ, γνωστό κατά την αρχαιότητα ως νήσος του Διοδώρου, χωρίζει το στενό σε δύο κανάλια, από τα οποία το ανατολικό, γνωστό ως Μπαμπ Ισκέντερ (Στενό του Αλέξανδρου), έχει πλάτος 5,37 χιλιόμετρα και βάθος 29 μέτρα, ενώ το δυτικό, ή αλλιώς Ντακτ-ελ-Μαγιούν, έχει πλάτος 20,3 χιλιόμετρα και βάθος 310 μέτρα. Κοντά στις ακτές του Τζιμπουτί βρίσκεται μια ομάδα από νησίδες γνωστές ως τα «Επτά Αδέλφια». Υπάρχει ένα επιφανειακό ρεύμα προς τα μέσα στο ανατολικό κανάλι, καθώς κι ένα ισχυρό υπόγειο ρεύμα προς τα έξω στο δυτικό κανάλι.

## Παραπομπές


Κατηγορία:Ερυθρά Θάλασσα
Κατηγορία:Πορθμοί της Ασίας
Κατηγορία:Πορθμοί της Αφρικής
Κατηγορία:Πορθμοί του Ινδικού Ωκεανού
Κατηγορία:Γεωγραφία της Υεμένης
Κατηγορία:Γεωγραφία του Τζιμπουτί
Φάση κύματος

right|250px|thumb|Διαφορά φάσης δύο κυμάτων
Με τον όρο **φάση κύματος** ή ταλάντωσης χαρακτηρίζεται το μέγεθος που εκφράζει την απομάκρυνση ενός σώματος που εκτελεί ταλάντωση από τη θέση ισορροπίας του σε κάποιο δεδομένο χρόνο.

Η φάση κύματος αντιστοιχεί στο τόξο (\omega\,t - k\,x + \theta) στην  μαθηματική έκφραση του κύματος ή στο τόξο  (\omega \, t + \theta) στην μαθηματική έκφραση της ταλάντωσης. Η γωνία θ και στις δύο εκφράσεις ονομάζεται αρχική φάση και υπολογίζεται από τις δοθείσες αρχικές συνθήκες για ένα κύμα ή μία ταλάντωση.

## Διαφορά φάσης
Δύο  κύματα  με  ίδια συχνότητα έχουν διαφορά φάσης αν παρουσιάζουν διαφορετικό πλάτος την ίδια χρονική στιγμή  ή στο ίδιο σημείο του χώρου. Η διαφορά φάσης εκφράζεται σε μοίρες ή ακτίνια και κυμαίνεται μεταξύ 0 και 360ο ή 0 και 2π rad. Δύο κύματα λέγονται συμφασικά αν έχουν διαφορά φάσης 0ο ή 360ο  ενώ βρίσκονται σε αντίθετη φάση αν η διαφορά φάσης τους είναι 180ο.

Η διαφορά φάσης συνδέεται άμεσα με το φαινόμενο της συμβολής. Στη περίπτωση που οι κορυφές των δύο κυμάτων φτάνουν (συμβάλλονται) την ίδια στιγμή, τότε δημιουργείται ένα νέο κύμα με μεγαλύτερο πλάτος (σύμφωνα με την αρχή της επαλληλίας ή την υπέρθεση), και η περίπτωση αυτή αποκαλείται ενισχυτική συμβολή. Όταν όμως οι κορυφές του ενός κύματος φθάνουν ταυτόχρονα με τις κοιλίες του άλλου τότε λέμε πως βρίσκονται αυτά τα κύματα εκτός φάσης. Στη περίπτωση αυτή ο συνδυασμός των δύο αυτών κυμάτων δημιουργεί ένα πιο ασθενικό κύμα, όταν μάλιστα έχουν και το ίδιο πλάτος τότε αλληλοεξουδετερώνονται. 
Η τελευταία περίπτωση γίνεται αντιληπτή αν θεωρηθεί πως όταν το ένα κύμα βρίσκεται στη κορυφή και το άλλο ταυτόχρονα στη κοιλία και έχουν το ίδιο πλάτος (δηλαδή ισαπέχουν από τη θέση ισορροπίας) την στιγμή που θα συγκλίνουν στην αλλαγή φάσης των θα συμβάλλουν καταστροφικά και εξουδετερώνονται.

## Δείτε επίσης
*Πλάτος κύματος

## Εξωτερικοί σύνδεσμοι
*Κύματα και φάσεις
*Σχέση φάσης και χρονικής καθυστέρησης

Κατηγορία:Κυματική
Αντίς Αμπέμπα

Η **Αντίς Αμπέμπα** (αμχαρικά: አዲስ አበባ, ελληνικά: Νεανθούπολη ή Νεανθούπολις Ορόμο: Finfinnee), ή *Αντίς Αμπάμπα* και *Αντίς Αλάμ*, δηλαδή «νέο λουλούδι» στα αμχαρικά, είναι η πρωτεύουσα της Αιθιοπίας. Η πόλη περιλαμβάνει περίπου 80 εθνότητες που μιλούν 80 διαφορετικές γλώσσες, ενώ από άποψη θρησκεύματος υπάρχουν χριστιανικές, μουσουλμανικές κι εβραϊκές κοινότητες. Ο πληθυσμός της υπολογίζεται στους 2.757.729 κατοίκους. Βρίσκεται στους πρόποδες του βουνού Εντότο και είναι έδρα του Πανεπιστημίου Αντίς Αμπέμπα, το οποίο παλαιότερα ήταν γνωστό ως Πανεπιστήμιο Χαϊλέ Σελασιέ Α΄, από τον πρώην ηγέτη της Αιθιοπίας. 

## Ιστορία
Η Αντίς Αμπέμπα ιδρύθηκε από τον αυτοκράτορα της Αιθιοπίας Μενελίκ Β΄, ο οποίος θεωρούσε πως το βουνό Εντότο ήταν μια χρήσιμη βάση για τις στρατιωτικές του επιχειρήσεις στα νότια του βασιλείου του και το 1879 επισκέφθηκε τα ερείπια της μεσαιωνικής πόλης. Ωστόσο, η περιοχή αυτή δεν υποστήριζε τις προσπάθειες για την ίδρυση της πόλης, καθώς υπήρχε έλλειψη καυσόξυλου και νερού, κι έτσι οι εγκαταστάσεις μεταφέρθηκαν στην κοιλάδα νότια του βουνού Εντότο το 1886. 

Η Αντίς Αμπέμπα έγινε πρωτεύουσα της Αιθιοπίας το 1896, όταν ο Μενελίκ έγινε αυτοκράτορας της χώρας και εξ αιτίας κυρίως της δημιουργίας της σιδηρογραμικής γραμμής με το Τζιμπουτί (1917) αναπτύχθηκε πολεοδομικά σημαντικά. Η συμβολή του Αυτοκράτορα Μενελίκ είναι ορατή ακόμα και σήμερα, με τη φύτευση και ανάπτυξη ευκαλύπτων κατά μήκος των δρόμων της πόλης. Στις 5 Μαΐου 1936, ιταλικές δυνάμεις κατέλαβαν την Αντίς Αμπέμπα κατά τη διάρκεια του Ιταλο-Αβησσυνιακού Πολέμου μέχρι το 1939. Αφού ο ιταλικός στρατός εκδιώχθηκε από τη χώρα από Αιθίοπες πατριώτες, ο αυτοκράτορας Χαϊλέ Σελασιέ Α' επέστρεψε στην Αντίς Αμπέμπα στις 5 Μαΐου 1941 και ξεκίνησε το έργο της ανοικοδόμησης της πρωτεύουσάς του. 

Η Αντίς Αμπέμπα, μετά τον Β΄ Παγκόσμιο Πόλεμο, ορίσθηκε ως έδρα της Οικονομικής Επιτροπής των Ηνωμένων Εθνών για την Αφρική και για την Αφρικανική Ένωση.

Από το 2015 λειτουργεί το σύστημα του ελαφρύ σιδηροδρόμου - τραμ, το πρώτο σύστημα μεταφορών υψηλής ταχύτητας στην Ανατολική και Υποσαχάρια Αφρική.

## Τουρισμός
Ο τουρισμός είναι μια αναπτυσσόμενη βιομηχανία εντός της Αντίς Αμπέμπα και της Αιθιοπίας στο σύνολό της.  Η χώρα έχει δει 10% αύξηση του τουρισμού την τελευταία δεκαετία, φέρνοντας ακολούθως εισροή τουριστών στην Αντίς Αμπέμπα. Το 2015, το Ευρωπαϊκό Συμβούλιο Τουρισμού και Εμπορίου όρισε την Αιθιοπία ως το Νούμερο Ένα τουριστικό σημείο στον κόσμο.

## Ζωολογικός κήπος
thumb|upright|220px|Αρσενικό λιοντάρι στο ζωολογικό κήπο της Αντίς Αμπέμπα

Ο ζωολογικός κήπος της Αντίς Αμπέμπα κρατούσε 15 λιοντάρια το 2011. Τα δείγματα της γούνας τους χρησιμοποιήθηκαν σε γενετική ανάλυση, η οποία αποκάλυψε ότι ήταν γενετικώς ποικίλα. Επομένως, προτάθηκε να συμπεριληφθούν σε ένα πρόγραμμα αναπαραγωγής σε αιχμαλωσία.

## Δείτε επίσης
*Εθνικά Αρχεία και Βιβλιοθήκη της Αιθιοπίας

## Παραπομπές


## Εξωτερικοί σύνδεσμοι

* Εισαγωγή στην Αντίς Αμπέμπα 

Αντις Αμπεμπα
Αντις
Κατηγορία:Περιφέρειες της Αιθιοπίας
Πατριάρχης Παύλος Δ΄

Ο **Παύλος Δ΄** ήταν λόγιος κληρικός, Πατριάρχης Κωνσταντινουπόλεως από το 780 έως το 784. 

Καταγόταν από την Κύπρο. Διακρίθηκε για την αγιότητα της ζωής του και το μετριοπαθή χαρακτήρα του.Εξελέγη Πατριάρχης με την υποστήριξη του εικονομάχου Αυτοκράτορα Λέοντα του Δ΄, και θεωρούταν αυστηρός εικονομάχος.

Το 784 όμως αρρώστησε πολύ σοβαρά και θεώρησε μάλιστα την ασθένειά του ως θεϊκή τιμωρία για τις εικονομαχικές του απόψεις. Λόγω της ασθένειας και της μεγάλης του ηλικίας, παραιτήθηκε (ή αναγκάστηκε να παραιτηθεί) από το Θρόνο και αποσύρθηκε στη Μονή Φλώρου. Από εκεί εξέφρασε τη μεταμέλειά του για τη συμβιβαστική του στάση ως Πατριάρχη στο θέμα της εικονομαχίας και συμβούλεψε την Αυτοκράτειρα Ειρήνη την Αθηναία να συγκαλέσει Σύνοδο για την επίλυση του προβλήματος αυτού. Η Αυτοκράτειρα μάλιστα τον επισκέφτηκε στο κρεβάτι της αρρώστιας του μαζί με εικονομάχους αξιωματούχους, προκειμένου να τους συμβουλεύσει να αναιρέσουν την πλάνη τους.

Ανακηρύχθηκε άγιος (Παύλος ο Νέος) και η μνήμη του γιορτάζεται στις 30 Αυγούστου.

## Παραπομπές


## Πηγές
* Αρχιεπισκόπου Κύπρου Μακαρίου Γ΄, *Κύπρος η Άγια νήσος*, έκδοση IMPRINTA Λ.τ.δ., Λευκωσία 1997, ISBN 9963-556-15-9
* Οικουμενικό Πατριαρχείο
* 
* 

Κατηγορία:Πατριάρχες Κωνσταντινουπόλεως
Κατηγορία:Άγιοι της Ορθόδοξης Εκκλησίας
Κατηγορία:Πρόσωπα κυπριακής καταγωγής
Κατηγορία:Εικονομαχία
Κατηγορία:Βυζαντινοί του 8ου αιώνα
Κατηγορία:Επίσκοποι του 8ου αιώνα
Σηκουάνας

Ο **Σηκουάνας** (, προφέρεται [sɛn]) είναι ένας από τους κυριότερους ποταμούς της βορειοδυτικής Γαλλίας. Έχει μήκος 780 χιλιόμετρα και αποτελεί σημαντικότατη υδάτινη εμπορική αρτηρία. Αποτελεί επίσης πόλο έλξης τουριστών, κυρίως στην πόλη του Παρισιού.

## Ετυμολογία
Το όνομα «Σηκουάνας» προέρχεται από το λατινικό *Sequana*, που με τη σειρά του προέρχεται από το κελτικό *Sicauna*, η ρίζα του οποίου (*sak-*) σημαίνει «ιερός» και η κατάληξη *-onna* δηλώνει «πηγή, ποταμός». Στην περιοχή που αποτελεί τώρα τη Νορμανδία, ο Σηκουάνας ήταν γνωστός ως *Rodo* ή *Roto*, παραδοσιακές κελτικές ονομασίες για ποταμούς, όπως για παράδειγμα ο Ροδανός.

## Πλοήγηση του ποταμού
μικρογραφία|Ο πύργος του Άιφελ το 2007
Ο Σηκουάνας έχει εκβαθυνθεί και ποντοπόρα σκάφη ελλιμενίζονται στη Ρουέν, 120 χιλιόμετρα από τη θάλασσα. Στο Παρίσι, ο ποταμός είναι μόλις 24 μέτρα πάνω από το επίπεδο της θάλασσας και 560 χιλιόμετρα από το στόμιό του, με αποτέλεσμα να έχει αργή ροή και να καθιστά εύκολη την πλοήγησή του.

Το μέσο βάθος του Σηκουάνα σήμερα στο Παρίσι είναι περίπου οκτώ μέτρα, ενώ ελέγχεται και το πλάτος του. Κατά διαστήματα, παρουσιάζεται υπερχείλιση των υδάτων από το σύστημα υπονόμων του Παρισιού, κυρίως κατά περιόδους μεγάλων βροχοπτώσεων, με αποτέλεσμα μεγάλες ποσότητες αστικών λυμάτων να καταλήγουν στον Σηκουάνα.

## Ιστορία

Από τo 855, ομάδες Βίκινγκς ανεβαίνουν τον Σηκουάνα, λεηλατούν τη Νορμανδία και πολιορκούν το Παρίσι. Τελικά εγκαθίστανται μόνιμα στην περιοχή κατά το 896. Με τη συνθήκη του Σαιν Κλέρ συρ Επτ (Saint-Clair-sur-Epte) στα 911, το δουκάτο της Νορμανδίας αναγνωρίζεται από τον βασιλιά της Γαλλίας Κάρολο Γ΄, ενώ το όριό του είναι ο μικρός παραπόταμος Επτ (Epte), στην αριστερή όχθη του Σηκουάνα.

Το 1684, ο βασιλιάς Λουδοβίκος ΙΔ΄ εγκαινιάζει τη μηχανή Μαρλύ, που βρίσκεται μέσα στον Σηκουάνα, προκειμένου να αντλήσει το νερό του ποταμού για τις διάφορες υδάτινες κατασκευές και σιντριβάνια στο πάρκο του ανακτόρου των Βερσαλλιών. Από το 1830 αρχίζει η διευθέτηση του Σηκουάνα με την κατασκευή φραγμάτων και υδατοφρακτών.

## Παραπομπές


## Εξωτερικοί σύνδεσμοι
* 

Κατηγορία:Γεωγραφία του Παρισιού
Κατηγορία:Ποταμοί της Γαλλίας
Κατηγορία:Μνημεία Παγκόσμιας Κληρονομιάς στη Γαλλία
Κατηγορία:Ποταμοί της Νορμανδίας
Ευαγγελία Αραβανή

Η **Ευαγγελία Αραβανή** (Λευκάδα, 29 Νοεμβρίου 1985) είναι Ελληνίδα πρώην μοντέλο (εστεμμένη Σταρ Ελλάς 2005) και παρουσιάστρια.

## Πρώτα χρόνια
Γεννήθηκε στις 29 Νοεμβρίου 1985 στη Λευκάδα αλλά μεγάλωσε στη Νίκαια Αττικής. Έχει μια μικρότερη αδελφή, τη Μαρία (γενν. 1990). Τελειώνοντας το Λύκειο, έδωσε πανελλήνιες και πέρασε σε τμήμα του Τ.Ε.Ι. Κρήτης, αλλά δεν πήγε ποτέ.

## Καριέρα
Το 2005, σε ηλικία 20 ετών και έπειτα από παρότρυνση δικών της ανθρώπων, δήλωσε συμμετοχή στον Διαγωνισμό Ομορφιάς του ΑΝΤ1. Αφού στέφθηκε Σταρ Ελλάς εκπροσώπησε την Ελλάδα στο διαγωνισμό Miss Universe. Την ίδια χρονιά έπαιξε στο videoclip του τραγουδιού "Θυμίζεις κάτι από Ελλάδα" (του Θάνου Πετρέλη).

Μετά την επιτυχία της στα καλλιστεία, ξεκίνησε να εργάζεται επαγγελματικά ως μοντέλο σε Ελλάδα και εξωτερικό (Γερμανία, Ιταλία και ΗΠΑ).

Το 2007 επιλέχθηκε από τον Γρηγόρη Αρναούτογλου για να βρίσκεται στο πάνελ της πρωινής εκπομπής του MEGA, "Όμορφος Κόσμος το πρωί". Το 2008 ξεκίνησε να παρουσιάζει την εκπομπή "TaSPY TV" μαζί με τον Σωτήρη Διαμαντή στον ALPHA, η οποία όμως κόπηκε ύστερα από μόλις δύο επεισόδια. Μετά από ένα μεγάλο τηλεοπτικό διάλειμμα, επέστρεψε το 2012, μέσα από την εκπομπή "Μες στην καλή χαρά" στον ALPHA, στο πλευρό της Ναταλίας Γερμανού. Η παρουσία της στο πάνελ της εκπομπής διήρκησε μόνο τρεις εβδομάδες καθώς ξαφνικά της ανακοινώθηκε μέσω του καναλιού η αποχώρησή της. Τη σεζόν 2013-2014 παρουσίασε την μουσική εκπομπή "Greekclips" στο MTV ενώ συμμετείχε και ως διαγωνιζόμενη στο show του ΑΝΤ1, "Dancing with the stars", κερδίζοντας την 7η θέση.

Το Μάιο του 2014 ανέλαβε την παρουσίαση της εκπομπής "Golden Barista" στο MEGA και παράλληλα συμμετείχε στις διαφημίσεις για τα προϊόντα της εταιρείας "Αγρόκηπος Χαλβατζή". Τη σεζόν 2014-2015 παρουσίασε στον ΑΝΤ1 Κύπρου, την εκπομπή "Άλφα Chef". Τη σεζόν 2016-2017 ανέλαβε την παρουσίαση των green room του talent show "The X-Factor" στον ΣΚΑΪ, με παρουσιαστή τον Σάκη Ρουβά. Έπειτα, ακολούθησε η παρουσίαση του καθημερινού reality show μόδας "My Style Rocks", στο ίδιο κανάλι, αλλά μετά την ολοκλήρωση του (Δεκέμβριος 2017) πήρε μεταγραφή για το κανάλι ΑΝΤ1. Από τον Ιανουάριο ως το Μάιο του 2018, παρουσίασε το "Dancing with the stars" ενώ παράλληλα ήταν το κεντρικό πρόσωπο της εταιρίας "Orzene".

Τον Ιούνιο του 2018 αποχώρησε από τον ΑΝΤ1 και ξεκίνησε συνεργασία με το OPEN, παρουσιάζοντας την ελληνική εκδοχή του fashion show "Project Runway". Τον Απρίλιο του 2019 έκανε μια εμφάνιση στο MadWalk, ερμηνεύοντας το κομμάτι "Καταπληκτικά" του Νίνο.

Τα τελευταία χρόνια έχει αποστασιοποιηθεί από τα φώτα της δημοσιότητας (τηλεόραση και social media).

## Προσωπική ζωή
Υπήρξε σε σχέσεις με τους τραγουδιστές Ηλία Βρεττό (2012-2014) και Νίκο Οικονομόπουλο (2017-2019).

Το 2019 ξεκίνησε τη σχέση της με τον επιχειρηματία Σπύρο Λάζαρη. Τον Μάρτιο του 2024 γέννησε το πρώτο τους παιδί, έναν γιο, που ονομάστηκε Άγγελος και στις 12 Μαΐου 2025 έγινε ο γάμος του ζευγαριού.

## Τηλεόραση

## Παραπομπές


Κατηγορία:Ελληνίδες μοντέλα
Κατηγορία:Ελληνίδες τηλεπαρουσιάστριες
Κατηγορία:Νικήτριες Σταρ Ελλάς
Θωρηκτό Ντρέντνωτ

Στη παγκόσμια ναυτική ορολογία με τον όρο **Θωρηκτό Ντρέντνωτ** εκτός από το καινοτόμο και για την εποχή του περισπούδαστο ομώνυμο Βρετανικό θωρηκτό HMS Dreadnought χαρακτηρίζεται και η καθιερωθείσα ομώνυμη κλάση αυτού. 

Μετά τη ναυπήγηση του εν λόγω θωρηκτού πρωτοπόρου σε δύναμη πυρός, θωράκιση και ταχύτητα δημιουργήθηκαν τρεις κλάσεις περί αυτού του πλοίου:
# Κλάση "πρό-Ντρεντνωτ": Αφορούσε τα μέχρι της εποχής του θωρηκτά με παλαιότερη διάταξη πυροβόλων.
# Κλάση "Ντρέντνωτ": Αφορούσε θωρηκτά που ναυπηγούνταν πάνω στα σχέδια του ομώνυμου θωρηκτού, και στη
# Κλάση "υπέρ-Ντρεντνωτ": Που αφορούσε νεότερα θωρηκτά που υπερέβαιναν σε χαρακτηριστικά εκείνων του Ντρέντνωτ. Και υπήρξε γεγονός πως η κλάση αυτή συνεχώς εξελισσόμενη και βελτιούμενη με αύξηση των πυροβόλων από 305 χιλ. σε 334 χιλ. έφθασε αργότερα σε 381 χιλ. και τέλος σε 406 χιλ. με αντίστοιχη αύξηση της θωράκισης, της ταχύτητας και φυσικά και του εκτοπίσματος που κατέληξε στα τεράστια θωρηκτά των 35.000 τόνων αλλά και 45.000 τόνων. 
Η Ιαπωνία μάλιστα διαρκούντος του Β΄ Παγκοσμίου Πολέμου εφοδίασε το Αυτοκρατορικό της Ναυτικό με την ναυπήγηση δύο θωρηκτών 62.000 τόνων έκαστο με οπλισμό 9 πυροβόλων των 456 χιλ. Εξ όυ και δικαιολογημένη η κλάση σε "υπέρ-Ντρεντνωτ".

*Το Ελληνικό Θωρηκτό Γ. Αβέρωφ πρόλαβε στην ναυπήγησή του την καινοτόμο διάταξη αυτού του τύπου θωρηκτού του οποίου αποτελεί ναυπηγικό και διαταξικό ομοίωμα.

Κατηγορία:Ναυτική ιστορία
Κατηγορία:Βρετανικά πολεμικά πλοία
Ντρέντνωτ
Ανώνυμος (πλοίο)

Σύμφωνα με το διεθνές ναυτικό δίκαιο αλλά και με το εσωτερικό δίκαιο των Χωρών **ανώνυμο** πλοίο, χωρίς δηλαδή όνομα, είναι αδύνατον να υπάρξει (εκτός των παράνομων πειρατικών) αφού το όνομα είναι ένα από τα ουσιώδη στοιχεία που χαρακτηρίζουν την έννοια του πλοίου. Γεγονός πάντως είναι πως σε μια Χώρα με μεγάλη ναυτιλία όπως η Ελλάδα, είναι δυνατόν να συμβούν και τα περισσότερα ναυτικά ευτράπελα όπως και η παρακάτω ιστορία της ελληνικής πολεμικής ημιολίας «Ανώνυμου».

Το 1836 ναυπηγήθηκαν στον Πόρο για τις ανάγκες του τότε ελληνικού στόλου τρία όμοια ξύλινα σκάφη στο τύπο της ημιολίας. Στα δύο από τα τρία σκάφη δόθηκαν τα ονόματα «Ματθίλδη» και «Ναυπλία», ενώ το τρίτο ή λησμόνησαν να το βαπτίσουν (!), ή λόγω διαμάχης δεν αποφάσιζαν ή για άλλους λόγους παρέμενε σε εκκρεμότητα. Έτσι το τρίτο αυτό σκάφος το αποκαλούσαν όλοι απλά «βασιλική γολέτα». Αυτό συνεχίσθηκε μέχρι το 1843, όταν Κυβερνήτης του σκάφους ανέλαβε ο Δημήτριος Νικολάρας, ένας θυμόσοφος Ψαριανός που είτε είχε βαρεθεί ν΄ ακούει το «βασιλική γολέτα» αντί ονόματος, είτε το θεώρησε υποτιμητικό να κυβερνά πλοίο χωρίς όνομα. Έτσι στη πρώτη του σηματική αναφορά «θέσης πλοίου» προς το «Υπουργείον Ναυτικών» έγραψε στην οικεία θέση: «*εν όρμω Λαυρίου και επί της βασιλικής ημιολίας «*Ανώνυμος*» τη .....».

Όταν παραλήφθηκε το σήμα γεγονός ήταν ότι θορύβησε την τότε Ηγεσία αλλά και δημιούργησε και άλλα ευτράπελα. Πάντως το σήμα αυτό ήταν η αιτία η μεν «βασιλική γολέτα» να λάβει αμέσως το όνομα «Μεθώνη» ο δε Κυβερνήτης Δ. Νικολάρας «αργία» με πρόσκαιρη παύση «*δι΄ άκαιρον και άσκοπον αστειότητα''». 

## Δείτε επίσης
* Όνομα πλοίου

Κατηγορία:Ναυτική ιστορία
Κατηγορία:Πλοίο
Ευρωπαϊκή Ομοσπονδία Ενώσεων Χρηματοοικονομικών Αναλυτών

**EFFAS**, είναι η Εΰρωπαική Ομοσπονδία Ενώσεων Χρηματοοικονομικών Αναλυτών (European Federation of European Analysts Societies). Περιλαμβάνει Ενώσεις Αναλυτών, Διαχειριστών Χαρτοφυλακίου και Επενδυτικών Συμβούλων, και αριθμεί άνω των 17.000 μελών. Στην Ελλάδα, μέλος της EFFAS είναι η **ΕΕΠΑΜΑ** (Ελληνική Ενωση Πιστοποιημένων Αναλυτών Μετοχών και της Αγοράς)η οποία ιδρύθηκε το 2002 και περιλαμβάνει τους πιστοποιημένους αναλυτές του χρηματοοικονομικού χώρου, και αναλυτές εταιριών. Ο διαδικτυακός χώρος της EFFAS είναι [**https://web.archive.org/web/20090317063049/http://www.effas.com/**] ενώ ο διαδικτυακός χώρος της ΕΕΠΑΜΑ (διεθνώς HACSA, Hellenic Association of Certified Stockmarket Analysts) είναι [**http://www.hacsa.gr**]. Η EFFAS μαζί με την Ασιατική Ομοσπονδία Ενώσεων Αναλυτών Asian Securities Analysts Federation (ASAF) και την Αμερικάνικη, πλήν ΗΠΑ, Ομοσπονδία Ενώσεων Αναλυτών (ABAMEC)συμμετέχουν στην διεθνή πιστοποίηση Αναλυτή CIIA (Certified International Investment Analyst). Η διεθνής Πιστοποίηση CIIA, Η οποία διεξάγεται από την κατά χώρα Ενωση Αναλυτών, τυγχάνει επαγγελματικής εξαίρεσης από επαγγελματικές πιστοποιήσεις. Στην Ελλάδα η πιστοποίηση CIIA εξαιρείται από την Πιστοποίηση Αναλυτή, Διαχειριστή Χαρτοφυλακίου και Επενδυτικού Συμβούλου, της Επιτροπής Κεφαλαιαγοράς/Τραπέζης Ελλάδος.

Κατηγορία:Διεθνείς οργανισμοί
Όνομα πλοίου

Το **όνομα πλοίου** είναι ένα από τα κύρια χαρακτηριστικά στοιχεία, αν όχι το πρώτο της εξατομίκευσης του πλοίου που επιλέγεται ελεύθερα από τον πλοιοκτήτη, σύμφωνα με τον Κώδικα Ιδιωτικού Ναυτικού Δικαίου και που υποχρεούται τούτο να φέρεται στις παρειές (μάσκες) του σκάφους, καθώς και στη πρύμνη με το όνομα του λιμένα νηολόγησης.

Μετονομασία του πλοίου μπορεί να γίνει μόνο υπό τη νόμιμες προϋποθέσεις όπως προβλέπονται, με γενόμενη σχετική εγγραφή στο νηολόγιο του πλοίου, και με έκδοση νέων πιστοποιητικών αξιοπλοΐας και ασφάλειας. Ειδικότερα για ενυπόθηκα πλοία μετονομασία μπορεί να γίνει μόνο με τη συναίνεση των ενυπόθηκων δανειστών και με ταυτόχρονη ενημέρωση του αρμόδιου ναυτικού υποθηκοφύλακα.

Ναυτιλιακές εταιρείες με μεγάλο σχετικά στόλο εμπορικών πλοίων συνηθίζουν να θέτουν δύο ονόματα όπου το πρώτο προσδιορίζει και την εταιρεία όπως Ολύμπικ Σκάι ή Ολύμπικ Βάλεϋ κλπ. της εταιρείας Ωνάση, ή και με αρίθμηση π.χ. Πετρόλα 1, Πετρόλα 22, Πετρόλα 30 κλπ. της εταιρείας Ι. Λάτση.

Τα πολεμικά πλοία, παρότι και αυτά νηολογούνται, φέρουν στις παρειές και πρύμνη το επιχειρησιακό αριθμόγραμμο π.χ. Α-310, D-25 κλπ όπου το γράμμα αντιστοιχεί σε τύπο πολεμικού σκάφους, ενώ το όνομα φέρεται σε περίοπτη θέση συνήθως στο μεσόστεγο.

## Δείτε επίσης
*Ανώνυμος (πλοίο)

Ονομα
Περνάει ο στρατός

Το εμβατήριο **Περνάει ο Στρατός** θεωρείται μέχρι σήμερα ένα από τα αριστουργηματικότερα εμβατήρια. Γράφτηκε από τον Ζακυνθινό μουσουργό και αρχιμουσικό της Μπάντας του Γ' Σώματος Στρατού, Διονύσιο Βισβάρδη, στη 10ετία του '30 και η μουσική του σύνθεση το 1935 στη Θεσσαλονίκη. Οι στίχοι είναι του Ταγματάρχη Κωνσταντίνου Γκικόπουλου. Στον πόλεμο του 1940 συντέλεσε στο ακμαίο ηθικό του ελληνικού λαού 

## Εξωτερικοί σύνδεσμοι
* Πληροφορίες για το εμβατήριο στον ιστότοπο του Ελληνικού Στρατού  (PDF)

Κατηγορία:Εμβατήρια